﻿ Hét Nap Online - Fesztivál - Műsorvezetői duett A Dal 2019 döntőjében
Fesztivál Műsorvezetői duett A Dal 2019 döntőjében
Döntőjéhez érkezett A Dal 2019: szombaton kiderül, hogy melyik mű lesz Magyarország legjobb dala. Természetesen a finálé sem múlhat el vendégfellépők nélkül: a Duna Televízió dalválasztó show-jának döntőjében tiszteletét teszi az AWS, akik tavalyi, győztes dalukat adják elő új formában.
„Nagyon érdekes ide visszatérni, beindult bennünk a versenyszellem, reflexből írtam anyukámnak, hogy szavazzon, visszajöttek a régi emlékek. Nagyon szeretjük a Viszlát nyár áthangszerelt verzióját, ami egyébként hasonló A Dal akusztikus versenyében is elhangzott változathoz” – mondta Siklósi Örs, az AWS énekese. Szombat este kiderül, hogy mennyit változott a Viszlát nyár.
Február 23-án este A Dal 2019 műsorvezetői, Dallos Bogi és Fehérvári Gábor Alfréd, Freddie is dalra fakadnak.
„Túl vagyunk a próbákon, és nagyon furcsa érzés, hogy ezúttal éneklünk is azon a színpadon, ahol idén műsorvezetőként álltunk. Megható, hogy újra énekelhetek A Dalban, főleg egy korábbi győztes oldalán” – árulta el Dallos Bogi, aki korábban készített már Freddie-vel közös dalt, azonban a szombati döntőben igazán rendhagyó duettet adnak elő.
„Számomra ajándék ez a szereplés. A modern nyugati televíziózásban bevett szokás, hogy a műsorvezetők kitekintenek a megszokott szerepből, és mutatnak valami mást, örülök, hogy ezt mi is megtesszük A Dalban. Szerintem sikerült egy ötletes, minőségi mini-produkciót összeraknunk, nagyon boldog vagyok, hogy részt vehetek benne” – tette hozzá Freddie. De hogy mi is lesz ez a közös produkció? Szombaton megtudjuk!
A Dal 2019 döntő – február 23-án szombaton 19.30-tól a Duna Televízió és a Duna World műsorán.
Hittel és zenével feltöltődve…
XVI. Református Zenei Fesztivál – Budapest, 2019